Woolworths herroep roomysprodukte | Maroela Media
"Die woorde, 'produk vervaardig in 'n fabriek waar grondboontjies gebruik word' bied aan klante, wat moontlik 'n grondboontjie-allergie mag hê, die nodige riglyn om 'n ingeligte besluit te maak oor hul aankope," het Sam Logan van Meropa Communications, woordvoerder namens Woolworths, gesê. "Dié woorde ontbreek op van die produkte."
Die woorde, wat op die 12 produkte ontbreek, dui op die moontlikheid dat die produkte moontlik tydens vervaardiging met grondboontjies in aanraking gekom het. Die produkte wat herroep word, is Extremely Creamy Madagascan Vanilla Dairy-roomys, 32 Italian kisses, Extremely Creamy Pistachio Dairy-roomys, Extremely Creamy Belgian Chocolate Dairy-roomys, Slimmers Choice Fruit Sorbet Mini-roomyse, ses mini Almond Solos, ses mini Vanilla Solos, Mixed Berry Sorbet, Granadilla Sorbet, Mango Sorbet, Hazelnut Dairy-roomys, en Lemon sorbet.
Volgens Woolworths word geen ander roomysprodukte hierdeur geraak nie.
"Woolworths het besluit om, as 'n uiterste voorsorgmaatreël, eerder al die produkte van die winkelrakke te verwyder om seker te maak dat klante met 'n grondboontjie-allergie glad nie hierdeur geraak word nie," het Logan bygevoeg.
Klante wat reeds van die produkte gekoop het, word versoek om seker te maak of hul produkte wel die korrekte waarskuwing bevat. Indien nie, kan hulle dit na Woolworths terugneem vir 'n volle terugbetaling.
"Woolworths vra om verskoning vir enige ongerief wat dit mag veroorsaak. Indien klante enige verdere inligting benodig, kan hulle die kliëntekontaksentrum by 0860 022 002 skakel," het Logan gesê.